CELEX: 32020D1352
Language: sl
Date: 2020-09-25 00:00:00
Title: Izvedbeni sklep Sveta (EU) 2020/1352 z dne 25. septembra 2020 o odobritvi začasne podpore Republiki Malti na podlagi Uredbe (EU) 2020/672 za ublažitev tveganj za brezposelnost v izrednih razmerah po izbruhu COVID-19

29.9.2020   
               
               
                  SL
               
               
                  Uradni list Evropske unije
               
               
                  L 314/42
               
            
         IZVEDBENI SKLEP SVETA (EU) 2020/1352
         z dne 25. septembra 2020
         o odobritvi začasne podpore Republiki Malti na podlagi Uredbe (EU) 2020/672
         za ublažitev tveganj za brezposelnost v
         izrednih razmerah po izbruhu COVID-19
         SVET EVROPSKE UNIJE JE –
         ob upoštevanju Pogodbe o delovanju Evropske unije,
         ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19 (1) in zlasti člena 6(1) Uredbe,
         ob upoštevanju predloga Evropske komisije,
         ob upoštevanju naslednjega:
         
                     (1)
                  
                  
                     Malta je 7. avgusta 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in za odziv na socialno-ekonomske posledice izbruha za delavce in samozaposlene.
                  
               
                     (2)
                  
                  
                     Izbruh COVID-19 in izredni ukrepi, ki jih je Malta uvedla za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. Glede na napoved Komisije iz pomladi 2020 naj bi primanjkljaj in dolg sektorja država Malte do konca leta 2020 znašala 6,7 % oziroma 50,7 % bruto domačega proizvoda (BDP). Glede na vmesno napoved Komisije iz poletja 2020 naj bi se BDP Malte v letu 2020 zmanjšal za 6,0 %.
                  
               
                     (3)
                  
                  
                     Izbruh COVID-19 je imobiliziral znaten del delovne sile na Malti. To je privedlo do nenadnega in močnega povečanja javnofinančnih odhodkov na Malti v zvezi z ukrepom dodatka k plači, ukrepom nadomestila za invalidnost, ukrepom starševskega dodatka in v podporo javnozdravstvenim ukrepom v zvezi z zdravstvenim dodatkom, kot je navedeno v uvodnih izjavah od 4 do 7.
                  
               
                     (4)
                  
                  
                     Z zakonom ‚Malta Enterprise Act (Cap. 463 of the Laws of Malta)‘/‚L-Att dwar il-Korporazzjoni għall-Intrapriża ta‘Malta (Kap. 463 tal-Liġijiet ta‘ Malta)‘ in obvestilom vlade ‚Government Notice No. 389 of 13 April 2020‘/‚Notifikazzjoni tal-Gvern Nru 389 tat-13 ta‘April 2020‘, ki sta navedena v prošnji Malte z dne 7. avgusta 2020, je bil uveden dodatek k plači zaradi COVID-19, ki zajema zaposlene in samozaposlene, za odpravo motenj, ki jih je povzročila pandemija. Zaposleni s polnim delovnim časom v sektorjih, ki jih je kriza najbolj prizadela, navedenih v Prilogi A v obvestilu vlade (npr. gostinstvo in hotelirstvo), so upravičeni do podpore za plače v višini 800 EUR na mesec. V manj prizadetih sektorjih, navedenih v Prilogi B v obvestilu vlade, lahko zaposleni s polnim delovnim časom prejmejo 160 EUR na mesec. Julija 2020 je bila shema podaljšana do septembra 2020, seznam sektorjev, vključenih v obe prilogi pa je bil revidiran. Sektorjem, ki so bili prej podprti v okviru sheme, vendar niso bili vključeni v posodobljeno Prilogo A ali B, se bo pomagalo z dodatkom k plači v višini 600 EUR za zaposlene s polnim delovnim časom.
                  
               
                     (5)
                  
                  
                     Z obvestilom vlade ‚Government Notice No. 331 of 25 March 2020‘/‚Notifikazzjoni tal-Gvern Nru 331 tal-25 ta‘Marzu 2020‘, ki je navedeno v prošnji Malte z dne 7. avgusta 2020, je bilo uvedeno nadomestilo za invalidnost, povezano s COVID-19, ki invalidom, zaposlenim v zasebnem sektorju, omogoča, da ostanejo doma zaradi zdravstvenih in varnostnih razlogov, pri čemer ohranijo pogodbo s svojim delodajalcem. To nadomestilo znaša 166,15 EUR na teden, če je oseba zaposlena s polnim delovnim časom.
                  
               
                     (6)
                  
                  
                     Na podlagi obvestila vlade ‚Government Notice No. 330 of 25 March 2020‘/‘Notifikazzjoni tal-Gvern Nru 330 tal-25 ta‘Marzu 2020‘, ki je navedeno v prošnji Malte z dne 7. avgusta 2020, je bila uvedena shema starševskega dodatka zaradi COVID-19, ki zagotavlja dodatek staršem, ki so zaposleni v zasebnem sektorju in morajo ostati doma, da skrbijo za šoloobvezne otroke. Dodatek se zagotovi pod pogojem, da starš svojega dela ne more opravljati prek ureditev za delo na daljavo. Zaposleni s polnim delovnim časom so upravičeni do tedenskega neposrednega plačila v višini 166,15 EUR.
                  
               
                     (7)
                  
                  
                     Končno, z obvestilom vlade ‚Government Notice No. 353 of 30 March 2020‘/‚Notifikazzjoni tal-Gvern Nru 353 tat-30 ta‘Marzu 2020‘, ki je navedeno v prošnji Maltez dne 7. avgusta 2020, je bil s 27. marcem 2020 uveden zdravstveni dodatek zaradi COVID-19 za osebe, zaposlene v zasebnem sektorju, ki niso mogle zapustiti svojega doma in iti v službo, ker jim je bilo odrejeno, da ostanejo doma. Upravičene osebe so osebe, ki ne morejo delati od doma, delodajalec pa jih med njihovo odsotnostjo z dela ne plačuje. Upravičene osebe prejemajo tedensko neposredno plačilo v višini 166,15 EUR.
                  
               
                     (8)
                  
                  
                     Malta izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Malta je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 243 632 000 EUR zaradi povečanega zneska, neposredno povezanega z dodatkom k plači zaradi COVID-19, nadomestilom za invalidnost zaradi COVID-19 in starševskim dodatkom zaradi COVID-19. To pomeni nenadno in močno povečanje, ker novi ukrepi zajemajo znaten delež podjetij in delovne sile na Malti.
                  
               
                     (9)
                  
                  
                     Komisija se je v skladu s členom 6 Uredbe (EU) 2020/672 posvetovala z Malto ter preverila nenadno in močno povečanje dejanskih in načrtovanih javnofinančnih odhodkov, ki je neposredno povezano s shemami skrajšanega delovnega časa in podobnimi ukrepi, kot tudi z uporabo ustreznih ukrepov, povezanih z zdravjem, ki so bili uvedeni zaradi izbruha COVID-19, iz prošnje z dne 7. avgusta 2020.
                  
               
                     (10)
                  
                  
                     Zato bi bilo treba zagotoviti finančno pomoč za podporo Malti pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19. Komisija bi morala sprejeti odločitve glede zapadlosti, obsega in sprostitve obrokov in tranš v tesnem sodelovanju z nacionalnimi organi.
                  
               
                     (11)
                  
                  
                     Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 Pogodbe. Ne razveljavlja zahteve, da države članice Komisijo na podlagi člena 108 Pogodbe obvestijo o primerih morebitne državne pomoči.
                  
               
                     (12)
                  
                  
                     Malta bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Malta izvršila navedene odhodke.
                  
               
                     (13)
                  
                  
                     Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Malte, pa tudi prošenj za finančno pomoč na podlagi Uredbe (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
                  
               SPREJEL NASLEDNJI SKLEP:
         
            Člen 1
            Malta izpolnjuje pogoje iz člena 3 Uredbe (EU) 2020/672.
         
         
            Člen 2
            
               1.   Unija da Malti na voljo posojilo v znesku največ 243 632 000 EUR. Povprečna zapadlost posojila ne presega 15 let.
            
            
               2.   Obdobje razpoložljivosti finančne pomoči, odobrene s tem sklepom, je 18 mesecev od prvega dne po začetku učinkovanja tega sklepa.
            
            
               3.   Komisija da Malti na voljo finančno pomoč Unije v največ osmih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da se največja povprečna zapadlost iz odstavka 1 upošteva, ko so izplačani vsi obroki.
            
            
               4.   Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672.
            
            
               5.   Malta plača stroške financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja, povezanega s posojilom, odobrenim na podlagi odstavka 1 tega člena.
            
            
               6.   Komisija odloča o obsegu in sprostitvi obrokov ter obsegu tranš.
            
         
         
            Člen 3
            Malta lahko financira naslednje ukrepe:
            
                        (a)
                     
                     
                        dodatek k plači zaradi COVID-19, kot je določeno v zakonu ‚Malta Enterprise Act (Cap. 463 of the Laws of Malta)‘/‚L-Att dwar il-Korporazzjoni għall-Intrapriża ta‘Malta (Kap. 463 tal-Liġijiet ta‘ Malta)‘ in obvestilu vlade ‚Government Notice No. 389 of 13 April 2020‘/‚Notifikazzjoni tal-Gvern Nru 389 tat-13 ta ‘April 2020‘;
                     
                  
                        (b)
                     
                     
                        nadomestilo za invalidnost zaradi COVID-19, kot je določeno v obvestilu vlade ‚Government Notice No. 331 of 25 March 2020‘/‚Notifikazzjoni tal-Gvern Nru 331 tal-25 ta ‘Marzu 2020‘;
                     
                  
                        (c)
                     
                     
                        starševski dodatek zaradi COVID-19, kot je določeno v obvestilu vlade ‚Government Notice No. 330 of 25 March 2020‘/‚Notifikazzjoni tal-Gvern Nru 330 tal-25 ta‘Marzu 2020‘;
                     
                  
                        (d)
                     
                     
                        zdravstveni dodatek zaradi COVID-19, kot je določeno v obvestilu vlade ‚Government Notice No. 353 of 30 March 2020‘/‚Notifikazzjoni tal-Gvern Nru 353 tat-30 ta‘Marzu 2020‘.
                     
                  
         
            Člen 4
            Malta do 30. marca 2021 in nato vsakih šest mesecev obvešča Komisijo o izvrševanju načrtovanih javnofinančnih odhodkov, dokler ti načrtovani javnofinančni odhodki niso v celoti izvršeni.
         
         
            Člen 5
            Ta sklep je naslovljen na Republiko Malto.
            Ta sklep začne učinkovati z dnem uradne obvestitve naslovnika.
         
         
            Člen 6
            Ta sklep se objavi v Uradnem listu Evropske unije.
         
         
            V Bruslju, 25. septembra 2020
            
               
                  Za Svet
               
               
                  Predsednik
               
               M. ROTH
            
         
         
            (1)  UL L 159, 20.5.2020, str. 1.